b'\n_START_ARTICLE_\nJulenissen (film)\n_START_SECTION_\nHandling\n_START_PARAGRAPH_\nNesten \xc3\xa5tte \xc3\xa5r etter hendelsene i den f\xc3\xb8rste filmen arbeider Scott Calvin (Tim Allen) fremdeles som julenisse, og han trives med \xc3\xa5 hjelpe alvene med \xc3\xa5 produsere leker og levere dem p\xc3\xa5 julaften. En dag kommer alvene Bernard (David Krumholtz) og Curtis (Spencer Breslin) til julenissen med nyheten om at det finnes en klausul i \xc2\xabjulenisse-kontrakten\xc2\xbb som sier at bare gifte menn kan v\xc3\xa6re julenisse. Den mannen som er julenisse, m\xc3\xa5 finne seg en kone innen \xc3\xa5tte \xc3\xa5r etter at han f\xc3\xb8rst har tatt p\xc3\xa5 seg jobben som julenissen. Hvilket betyr at Scott m\xc3\xa5 gifte seg f\xc3\xb8r julaften, ellers vil kontrakten bli brutt, og julen vil forsvinne. Samtidig kommer den kvinnelige alven Abby (Danielle Woodman) med en enda mer urovekkende nyhet: julenissens n\xc3\xa5 seksten \xc3\xa5r gamle s\xc3\xb8nn, Charlie (Eric Lloyd), har havnet p\xc3\xa5 listen over slemme barn. Filmen hopper deretter til Charlie som en natt tagger graffiti p\xc3\xa5 veggene i gymnastikksalen p\xc3\xa5 skolen, inntil han blir tatt p\xc3\xa5 fersken av rektor Carol Newman (Elizabeth Mitchell)._NEWLINE_Scott reiser fra Nordpolen, og til hjembyen for \xc3\xa5 hjelpe Charlie p\xc3\xa5 rett vei. I hjembyen bor han hos sin eks-kone Laura (Wendy Crewson) og hennes nye ektemann Neil (Judge Reinhold). De har n\xc3\xa5 f\xc3\xa5tt en datter sammen som heter Lucy (Liliana Mumy), som mistenker at Scott er julenissen. For \xc3\xa5 dekke over julenissens langvarige frav\xc3\xa6r p\xc3\xa5 Nordpolen, lager Curtis et leket\xc3\xb8y p\xc3\xa5 samme st\xc3\xb8rrelse som den virkelige nissen. Bernard stiller seg tvilende til dette, men han forteller motvillig de andre alvene at nissen bare har forandet p\xc3\xa5 utseendet sitt. I begynnelsen ser alt ut til \xc3\xa5 g\xc3\xa5 bra, helt til at den falske julenissen sjekker listen over slemme og snille barn. Han har ikke noe barmhjertighet eller n\xc3\xa5de i sitt plast-hjerte, og han mener at alle barn i hele verden egentlig er slemme og onde. Den falske julenissen tar fullstendig kontroll over Nordpolen, og han lager en h\xc3\xa6r av leket\xc3\xb8y-soldater som han bruker til \xc3\xa5 holde kontroll over det nye riket sitt. Han planlegger \xc3\xa5 gi store mengder kull til alle barna i verden, fordi han mener at barna utelukkende har v\xc3\xa6rt slemme i \xc3\xa5ret som har g\xc3\xa5tt. Bernard innr\xc3\xb8mmer at julenissen er en forfalskning, og nissen plasserer ham umiddelbart i husarrest._NEWLINE_Fordi kontrakten hans som julenisse holder p\xc3\xa5 \xc3\xa5 g\xc3\xa5 ut, forsvinner julenissen i Scott og han g\xc3\xa5r gradvis tilbake til \xc3\xa5 v\xc3\xa6re Scott Calvin. Som Scott har han kun en begrenset mengde magi til \xc3\xa5 utf\xc3\xb8re mirakler. Hvis han bruker opp all magien, kan han aldri vende tilbake til Nordpolen. Scott pr\xc3\xb8ver \xc3\xa5 bli venner med Charlie, som fortsetter \xc3\xa5 vandalisere skolen for \xc3\xa5 f\xc3\xa5 oppmerksomhet. Rektor Newman blir enda mer irritert p\xc3\xa5 Charlie da han tegner graffiti p\xc3\xa5 alle skapene og veggene p\xc3\xa5 skolen. Charlie innr\xc3\xb8mmer endelig hvor vanskelig det er for ham at Scott aldri er en del av livet hans som fedrene til klassekameratene. Han sier ogs\xc3\xa5 hvor slitsomt det er \xc3\xa5 skjule hemmeligheten om at faren hans er julenissen. Andre ungdommer kan snakke om sine fedre og jobbene deres. Scott har den beste jobben av alle, men Charlie kan ikke fortelle noen om hva faren hans egentlig jobber med. Scott lover \xc3\xa5 bli mer involvert som far, og de blir venner igjen. Etter et par mislykkede m\xc3\xb8ter begynner Scott \xc3\xa5 f\xc3\xa5 f\xc3\xb8lelser for Carol. Han reiser sammen med henne i en magisk slede til julebordet ved skolen, men festen viser seg \xc3\xa5 bli kjedelig._NEWLINE_Ved hjelp av litt mer magi gj\xc3\xb8r Scott julebordet mer spennende ved \xc3\xa5 gi alle l\xc3\xa6rerne med gavene de \xc3\xb8nsket seg som barn. akkurat som han gjorde for Laura og Neil i den f\xc3\xb8rste filmen. Med sin siste rest av magi gir han ogs\xc3\xa5 en spesiell gave til Carol, og de kysser lidenskapelig. Hjemme hos Carol f\xc3\xa5r Scott problemer med \xc3\xa5 forklare sitt liv som julenisse. Carol tror han erter henne p\xc3\xa5 grunn av barndommen hennes, hvor hun ble ertet for \xc3\xa5 tro p\xc3\xa5 julenissen. Det er Charlie som omsider klarer \xc3\xa5 overbevise henne ved \xc3\xa5 vise henne den magiske sn\xc3\xb8kulen sin. Curtis klarer \xc3\xa5 flykte fra Nordpolen. Han forteller Scott hva den onde julenissen holder p\xc3\xa5 med, og ber Scott om \xc3\xa5 vende tilbake til Nordpolen for \xc3\xa5 redde julen. Men Scott har brukt opp all magien sammen med Carol. I tillegg har reinsdyret Comet blitt overvektig etter \xc3\xa5 ha spist for mye sjokolade. Curtis brukte en jetpack for \xc3\xa5 reise fra Nordpolen, men den ble \xc3\xb8delagt og er ubrukelig. Den eneste metoden de kommer p\xc3\xa5, er at en av dem m\xc3\xa5 miste en tann som da vil bli hentet av tannfeen om natten. Lucy klarer \xc3\xa5 miste en tann. Etter \xc3\xa5 ha overbeviset tannfeen om at Scott virkelig er julenissen, g\xc3\xa5r hun med p\xc3\xa5 \xc3\xa5 fly Scott og Curtis til Nordpolen. De blir umiddelbart tatt til fange av lekesoldatene til den falske julenissen. Carol \xe2\x80\x93 som har begynt \xc3\xa5 tro p\xc3\xa5 julenissen igjen \xe2\x80\x93 f\xc3\xa5r tannfeen til \xc3\xa5 fly henne og Charlie til Nordpolen, etter at Charlie har klart \xc3\xa5 miste en tann. Scott g\xc3\xa5r alene etter leke-julenissen, som allerede har forlatt Nordpolen i en slede fylt med kull. Scott tar med seg Chet, et ungt reinsdyr som fremdeles er under oppl\xc3\xa6ring, og julenissene begynner \xc3\xa5 sl\xc3\xa5ss._NEWLINE_Med en h\xc3\xa6r av alver starter Carol, Bernard, Charlie og Curtis en sn\xc3\xb8ballkrig for \xc3\xa5 sl\xc3\xa5ss mot leket\xc3\xb8ysoldatene. Under sl\xc3\xa5sskampen mellom den falske julenissen og Scott krasjer de, ved et uhell, sleden rett inn i soldatene. Den slemme julenissen blir overmannet av alvene, og han blir redusert til sin normale h\xc3\xb8yde. Scott gifter seg med Carol i en seremoni p\xc3\xa5 Nordpolen. Da det nygifte paret kysser hverandre, forvandler Scott seg tilbake til julenissen, og julen fortsetter som den alltid har gjort. Scott forteller Carol at de kan reise p\xc3\xa5 en tre m\xc3\xa5neders bryllupsreise til et sted hun kan velge s\xc3\xa5 snart han er ferdig med \xc3\xa5 levere julegaver. Men han mener at de helst ikke b\xc3\xb8r reise til tropiske str\xc3\xb8k, fordi julenissen ikke vil se bra ut i badet\xc3\xb8y. Scott avsl\xc3\xb8rer til Lucy at han er julenissen n\xc3\xa5r han stopper hos henne for \xc3\xa5 levere gaver. Julenissen reiser deretter videre for \xc3\xa5 levere gaver over hele verden, en overvektig Comet sitter bak i sleden, og Chet er med og drar sleden. Den siste scenen viser den falske julenissen til salgs i en butikk. Den danser p\xc3\xa5 en butikkhylle sammen med andre leket\xc3\xb8y som alle er livl\xc3\xb8se. Han pr\xc3\xb8ver, uten hell, \xc3\xa5 f\xc3\xa5 dem til \xc3\xa5 danse som han.'